|  |  |
| --- | --- |
| ПРОТОКОЛ | **Заседание на Съвет на учените****към Министъра на околната среда и водите****„Инвестиции в сектор околна среда през програмен период 2021-2027 г.“****19 ноември 2019 г., 14,00 часа,** **МОСВ, зала „Европа“ на МОСВ** **гр. София** |
| **Председател****Министър Нено Димов** **Присъствали членове на Съвета****Акад. Александър Александров** - почетен член**Проф. Никола Колев** – почетен член**Инж. Богдан Богданов** – почетен член**Проф. Георги Цанков** – почетен член**Доц. д-р инж. Ирина Костова** - декан на Хидротехнически факултет, Университет по архитектура, строителство и геодезия – София**Доц. д-р Анна Ганева** - директор на Института по биоразнообразие и екосистемни изследвания при БАН**Проф. Яна Топалова -** Софийски университет „Свети Климент Охридски“,номинирана от проф. д-р Стоян Шишков, декан на Биологически факултет **Проф. д-р Снежана Мончева -** директор на Институт по океанология – БАН**Проф. д.ик.н. Пламен Мишев –** декан на Бизнес факултет и ръководител на катедра "Икономика на природните ресурси", Университет за национално и световно стопанство**Проф. д-р Христомир Брънзов** – генерален директор на Национален институт по метеорология и хидрология **Проф. дфн Александър Драйшу –** Физически факултет, Софийски университет „Свети Климент Охридски“**Доц. Диян Георгиев** - научен секретар на Аграрен факултет, Тракийски университет – Стара Загора, номиниран от доц. д-р Димитър Панайотов, декан на факултета**Проф. д-р Вили Харизанова**, декан на Факултет по растителна защита и агроекология, Аграрен университет – Пловдив**Доц. д-р Мариана Дончева-Бонева** – декан на факултет „Екология и ландшафтна архитектура“, Лесотехнически университет – София**Доц. д-р Гана Гечева** - Биологически факултет на Пловдивски университет „Паисий Хилендарски“, номинирана от доц. д-р Веселин Кметов, декан на Химическия факултет **Участници от МОСВ****Валерия Калчева** – главен директор на Главна дирекция „Оперативна програма „Околна среда“ (ОПОС)**Марта Цветкова** – началник на отдел „Програмиране и планиране“, Главна дирекция „ОПОС“**Ганя Христова** – директор на дирекция „Политики по околната среда и координация на контролната дейност“**Илияна Тодорова** – директор на дирекция „Управление на водите“**Славея Стоянова** – директор на дирекция „Управление на отпадъците и опазване на почвите“**Иван Ангелов** – директор на дирекция „Опазване чистотата на въздуха“**Боряна Каменова** – директор на дирекция „Политика по изменение на климата“**Стела Тодорова** – началник на отдел „НАТУРА 2000 и защитени територии“, дирекция „Национална служба за защита на природата“**Жанета Жикова** – съветник на министъра**Пенка Моллова** – съветник на министъра**Борис Станимиров** – съветник на министъра |
|  | **Министър Нено Димов** откри заседанието на Съвета на учените, като се обърна към членовете на Съвета с думите: „Отправихме тази покана, защото сме в сравнително начална фаза на това, което предстои да бъде договаряно с Европейската комисия (ЕК) като посоки, в които ще се развива политиката и респективно финансирането в сферата на околната среда за следващия програмен период. Счетохме, че сега е подходящият момент да ви представим в каква посока вървят нещата и да чуем всички ваши предложения, защото вие активно взимате участие в развитието на икономиката в рамките на баланса, който търсим.“ Той уточни, че процесът на консултиране ще продължава в следващите няколко месеца, може би година, „за да имаме максимално добра синергия в работата си през следващия програмен период и до подобрим онова, което може да бъде подобрено, базирайки се на направеното в досегашните два периода“. Инвестициите в околната среда след 2021 г. ще останат в основните направления, по които МОСВ работи и в момента – води, въздух, отпадъци, биоразнообразие, адаптация към климатичните промени и превенция от бедствия, съобщи министър Димов и постави акцентите за тяхното развитие: фундаментът ще е кръговата икономика като политика, която силно се стимулира на ниво Европейски съюз – за да се постигнат амбициозни цели като намаляване на депонирането на отпадъците до 10 % след 10-15 г., ще има нужда от много иновации и науката ще помогне много, когато говорим за толкова съществена промяна на икономическата база; в сектора на водите ще бъде важно повторното, последващо използване на водите, защото това е безценен за живота ни и за икономиката ни ресурс, който определено трябва да бъде пестен; по приоритет опазване на въздуха трябва да се даде възможност на всички общини да имат достъп до финансов ресурс, за да могат да се взимат мерки за подобряване на качеството на живот и здравословната среда на всички граждани в страната, като основните мерки ще са насочени към битовото отопление и електрификацията на транспорта; предвиждането в сферата на превенцията за населението на риска от бедствия е, заедно с общините бенефициенти да станат и областните администрации, защото за устойчиви решения е необходимо да се разшири обхватът на проектите; в момента с изготвянето на планове за управление на риска от наводнения ще бъдат набелязани мерките, които трябва да се финансират през следващия програмен период.  |
| **Валерия Калчева,** ръководител на Управляващия орган на ОПОС, очерта основните направления и нормативната база с оглед структурирането на оперативната програма за следващия програмен период. Преговорният процес за следващия програмен период стартира през май 2018 г., когато ЕК публикува официално проекта на многогодишна финансова рамка, проекта на програмния регламент за периода 2021-2027, както и специфичния регламент за инвестиране по линия на Европейски фонд за регионално развитие и Кохезионния фонд. След публикуването на тези три основополагащи документа, на национално ниво от страна на Министерския съвет са разработени и обнародвани през тази година три основни документа – две решения и едно постановление за разработване на стратегически и програмни документи, както и решение от юни тази година за одобряване на индикативно финансово разпределение на средствата за предстоящия програмен период по цели на политиката и по програми. По-конкретно, по Решение на МС № 368 относно изпълнението на тематичните и хоризонтални благоприятстващи условия, за сектор околна среда те са четири: актуализиране на плана за финансиране във водния сектор с водеща институция МРРБ; разработване на нов национален план за управление на отпадъците и нова национална приоритетна рамка за действие, където водещо е МОСВ; изготвяне на нов национален план за реакция и действия при бедствия и аварии с водеща институция МВР. Към днешна дата се работи по изпълнението на всички тия благоприятстващи условия с оглед на това, до официалния старт на следващия програмен период те да бъдат изпълнени и да няма забавяне на финансирането от страна на ЕК. Що се отнася до многогодишната финансова рамка за България като държава членка на ЕС, предвижда се увеличение на средствата по линия на европейските структурни и инвестиционни фондове, което ще ползва всички в България, респективно и ОПОС. Към ноември 2019 г. законодателната рамка на Европейската комисия за периода 2021-2027 г. е в напреднал етап на разработване. България е предприела необходимите стъпки, за да подготви, успоредно с европейското законодателство, стратегическата рамка за инвестиции в сектор околна среда. Първото събиране на тематичната работна група е насрочено за средата на месец декември, а първият проект на новата оперативна програма е предвидено да бъде представен, с всички коментари на заинтересованите страни, в началото на 2020 г. Инвестициите след 2021 г. ще надградят усилията от настоящия програмен период за постигане на цел на политиката *„По-зелена, нисковъглеродна Европа чрез насърчаване на чист и справедлив енергиен преход, зелени и сини инвестиции, кръгова икономика, приспособяване към изменението на климата и превенция и управление на риска“.* Предвижда се по програмата да се запазят досегашните пет приоритетни оси на финансиране. Интервенции се планират в посока насърчаване на: устойчивото управление на водите; прехода към кръгова икономика; засилване на биоразнообразието, “зелената” инфраструктура в градската среда и намаляване на замърсяването; адаптиране към изменението на климата, предотвратяване и управление на риска; мерките за енергийна ефективност. |
| Първото предложение от страна на Съвета на учените беше направено от **акад. Александър Александров.** Той призова да се инвестира в решения за чиста питейна вода, като се подобри стопанисването на горите като водосбори и водоизточници. Според акад. Александров, ако през 20-и век геополитиката е свързана предимно с енергоизточници – каменни въглища, петрол, газ – сега, в началото на новото столетие и през периода, който идва, въпросът за чистата вода се налага като приоритет. Необходими са решения за връзката между вода и гори, тъй като е установено, че залесените водосбори дават 75% от прясната вода в света, а 90% от градовете получават чиста вода от горски водосбори. В световен мащаб само 25% от горите се стопанисват като водоизточници, което е много нисък процент, а това е проблем и за България - там, където горите не се стопанисват като водоизточници, качеството на водата не е добро, а понякога дори в планински райони не може да се осигури вода от местните източници. Той изрази също позиция, споделена и от другите трима почетни членове на Съвета **проф. Никола Колев,** **инж. Богдан Богданов** и **проф.** **Георги Цанков**, между приоритетите за финансиране да намерят място екологичното образование и екологичната наука – програмите по отделните специалности във висшите училища да включват основи на екологията, а в средните училища да се систематизира обучението по опазване на околната среда. Вниманието би трябвало да се насочи най-напред към средното образование, защото „това са хората, които фактически после ще правят нещата и програмите и ще ги прилагат в живота“. **Министър Нено Димов** коментира в отговор, че в рамките на Съвета на учените тази позиция безспорно се приема с пълен консенсус и независимо че „всички имаме едно и също виждане, тази оперативна програма едва ли ще може да промени с финансовия си ресурс екологичната култура, защото за това се изискват няколко поколения, но тази безспорно много важна тема – образованието, науката и екологичната култура, в досегашната програма беше застъпена и може би трябва да помислим по-сериозно за следващия програмен период“. |
| **Проф. Снежана Мончева** обърна внимание на един наскоро приет документ - Стратегическа програма за изследвания, иновации и син растеж в Черно море, разработен от група експерти от всички черноморски държави, който се основава на четири основни стълба: подобрено познание за Черно море; черноморска синя икономика; ключови инфраструктури, подпомагащи политиките; силно гражданско общество и увеличена синя работна сила. Проф. Мончева изрази мнение, че към ОПОС трябва да се направи референция, така че програмата да включва препратки към приоритетите в този стратегически документ. Тя информира също, че Институтът по океанология е единствен представител за България в друг проект на черноморските страни, наречен „Блекси-Контакт“, чиято цел - да се създаде регионална платформа от заинтересовани страни - представлява възможност България да посочи своите национални приоритети, които да предложи за съгласуване „на масата на Черноморския регион“. Проф. Мончева подчерта, че по отношение на мерките в ОПОС за енергийна ефективност трябва да се има предвид, че в световен мащаб, а още по-валидно за Черно море, само 5 % от дълбоководието на световния океан е изследвано. Десетилетието 2020-2030 е обявено от ООН за декада на устойчивото управление на океана, а ЕК предвижда да организира дирекция „Здравословно море, брегове и океани“, което още веднъж индикира интереса и готовността на Европа да инвестира в морските изследвания и използването на океана. Ресурси на Черно море, които са залегнали в стратегическата програма за изследвания и иновации, остават засега недостатъчно използвани и ОПОС би могла да реферира към тези възможности. Беше отбелязана също и необходимостта от планиране на адекватен мониторинг за оценка на състоянието на Черноморската екосистема в пълно съответствие с изискванията на Рамковата директива за водите и Рамковата директива за морска стратегия, както и дейности, насочени към „синия растеж“ в Черно море. |
| В своето изказване **проф. Христомир Брънзов** припомни, че членовете на Съвета трябва да осигурят проектна готовност по отделните приоритети на бъдещата оперативна програма. Той посочи като примери проекти в сферата на засушаването и адаптацията към климатичните промени, които сега разработва Националният институт по метеорология и хидрология съвместно със страни като Гърция и Кипър и с други научни звена като Аграрния университет в Пловдив. Проф. Брънзов насочи вниманието към възможностите за разширяване на кръга от бенефициенти, които дава програма като ОПОС, така че голям кръг от въпроси да бъдат решени с кооперирани усилия на различни научни звена, като се позова на опита на НИМХ с детекция на горски пожари от спътници и разработването на система за прогнозиране на разпространението на горски пожари - области, които трябва да бъдат комбинирани между метеоролози и специалисти по горите. |
| Думата бе дадена на **доц. Ирина Костова,** която изрази съгласие с позицията на акад. Александров за приоритизирането на мерки за развитие на екологичното образование и екологичната наука. Тя изказа мнение, че структурирането на оперативната програма за периода след 2021 г. провокира разбирането за кръговата икономика като начин на мислене и посочи като пример за такъв начин на мислене стартиралият миналата година проект „Чисти технологии за устойчива околна среда“, финансиран по Оперативна програма „Наука и образование за интелигентен растеж“ (ОПНОИР) с петгодишен период за изпълнение. Първата дейност, по която ще има резултати, е анализи на водни технологични цикли, по която водещ партньор е Хидротехническият факултет на Университета по архитектура, строителство и геодезия, съвместно със Софийски университет „Св. Климент Охридски“. Представяйки анализите на няколко града за тяхната ВиК структура, по които сега се работи, доц. Костова обърна внимание на необходимостта от нови технологии за пречистване на питейни води, с които да бъде намалено количеството вода, което се черпи от водоизточниците; да бъдат използвани технологичните води и утайките, които се получават от промиване на филтрите в самите пречиствателни станции за питейни води и пр., като едновременно се търсят и мерки за намаляване на дъждовните, инфилтрираните води, които отиват в пречиствателните станции за отпадъчни води. В момента има големи дискусии по отношение на технологиите за пречистване, каза доц. Костова и сподели мнение, че вероятно ще се наложи през следващия програмен период пречиствателните станции да бъдат с нитрификация, независимо че заустват в по-малко чувствителна зона, защото се оказва, че има специфични замърсители, установени в Европа, които нарушават екологичното състояние на приемниците на пречистените отпадъчни води.  |
| В продължение на казаното от доц. Костова, **проф. Яна Топалова** се представи като ръководител на център по компетентност „Чисти технологии за устойчива околна среда – води, отпадъци, енергия за кръгова икономика“ - обединение от осем водещи институции с професионален капацитет в областта на отпадъците, водните цикли, безвъглеродната енергия и кръговата икономика. Тя постави акцент върху необходимостта да се потърси синергия между програмите, които засягат технологиите за обработка на води, отпадъци и енергия. Инфраструктурата и професионалният капацитет на центъра по компетентност, който се изгражда по ОПНОИР, по нейна преценка, представляват вид „хардуер“, който може да подаде възможностите за бъдещи иновационни проекти и за иновационната част на технологиите, които след това чрез ОПОС могат да преминат към директните бенефициенти. Тогава ще има приемственост между двете програми и създаване на верига за пълно усвояване на средствата. В коментар **Валерия Калчева** потвърди, че на национално ниво се работи усилено по разработването на подход за интегрирани инвестиции, който ще включва принос от всяка оперативна програма за изпълнение на интегрирани проекти, които допринасят за цялостно развитие в дадена област. |
| **Борис Станимиров**, координатор за МОСВ за сътрудничеството в рамките на Националната мрежа на европейската програма за наука „Хоризонт 2020“, информира членовете на Съвета за предстоящата на 10 и 11 декември т. г. международна конференция „Научната инфраструктура на бъдещето – синергии, устойчивост, умна специализация и социален принос“ в НДК, на която се очаква да бъде представена визията за паневропейска научна инфраструктура в бъдещата програма „Хоризонт Европа“. |
|  Заседанието продължи час и десет минути и беше закрито от председателя на Съвета **министър Нено Димов,** който изрази благодарност за важните поставени теми – връзката между водата и горите, образованието, както и синергията, и изрази надежда те да бъдат интегрирани в програмата при предстоящите разговори с партньорите на страната ни в Брюксел.  |